સૈન્યના જવાનો જાણે નાગરિકોના હત્યારા હોય એવું ચિત્ર ઉપસાવવાનો પ્રયાસ થયો. મુખ્યપ્રધાન માટે એ શોભાસ્પદ ન ગણાય. બે નાગરિકોનાં મૃત્યુ અંગે દુઃખ અને દિલસોજી વ્યક્ત કરે એ સમજી શકાય, પરંતુ લોકોનું ટોળું એકત્ર થઈને સૈન્યના જવાનો પર હુમલો કરવાનો પ્રયાસ કરે તો નાગરિકોના ગેરકાયદે કૃત્યને સરકાર છાવરી શકે નહીં. રાજ્ય સરકારના આવા વલણને કારણે જ લોકોની સૈન્યના જવાનો પર હુમલા કરવાની હિંમત વધે છે. મહેબુબા મુફ્તીએ સૌ પ્રથમ પરિસ્થિતિનો તાગ મેળવવાની જરૃર હતી. સૈન્યના જવાને કઈ પરિસ્થિતિમાં ગોળીબાર કર્યો હતો એ જાણવું જરૃરી બની રહે છે. અહીં તો મુખ્યપ્રધાને સંરક્ષણ પ્રધાન નિર્મલા સિતારામન સાથે વાત કરીને સેનાના જવાનો સામે બે નાગરિકોની હત્યા અંગે એફઆઇઆર નોંધાવી દીધી છે. સિતારામને આવી એફઆઇઆર માટે મંજૂરી આપી હશે એ માની શકાતું નથી. તેમાં જવાનો સામે ૩૦૨ની કલમ લગાવાઈ છે, એક તરફ આ એફઆઈઆર નોંધાઈ છે ત્યારે બીજી બાજુ ઘટનાની મૅજિસ્ટેરિયલ તપાસના આદેશ અપાયા છે.